Ek het al 10 jaar ’n Kaapse Verbruikerskaart en het nog altyd gedink dit is die bes bewaarde geheim ooit! Toe ’n vriend van my as die besturende direkteur van Cape Consumers aangestel word, het ek hom gebel en gesê ek gaan sy nuwe bemarkingshoof word. Ses maande later het ek daar begin. Die kaart koop vir jou afslag op aankope, wat dan as ’n bonus aan ons lede uitbetaal word. Ons gebruik die gekombineerde mag van ons lede om vir afslag by winkels te onderhandel.
In enige onderhandeling probeer ek altyd seker maak dat dit ’n wen-wen-situasie is. As ek weet wat vir almal op die spel is, pas ek my strategie daarvolgens aan. Ek werk altyd vanuit ’n posisie van integriteit. Soms verloor jy die argument, maar jy wen altyd respek.
Ek dink nie dis nodig om te veel klem te lê op vrede in onderhandelings nie. Gesonde verskille is normaal en dikwels die teelaarde vir baie goeie nuwe insig en uitkomste. Ek laat doelbewus soms toe dat die spanning opbou, maar tree altyd in as dit oneerbiedig begin raak.
Dooiepunte ontstaan dikwels omdat mense nie wil toegee nie, en eerder passief-aggresief op ’n spesifieke punt vasskop. Ek het onlangs ’n kliënt gehad waar die aandeelhouers in teenoorgestelde rigtings wou beweeg om hulle mark uit te brei. Deur ’n scenario te skets wat vir albei onaanvaarbaar was, het ek dit reggekry dat hulle saamstaan “teen” die alternatief. Dié taktiek werk elke keer!
Vroue is uitstekend daarmee om ander partye se punte in te sien. Ongelukkig ontspoor hulle soms transaksies omdat hulle nie gefokus genoeg is nie. Vir my was dit byvoorbeeld moeilik om te fokus die kere wat my kinders baie siek was met masels. Ek moes die uiterste wilskrag gebruik om op die onderhandelingsituasie te konsentreer terwyl ek eintlik net by hulle wou wees.
Ek is ’n groot-prentjie-persoon en dit is ’n deurslaggewende vaardigheid op uitvoerende vlak. Natuurlik moet jy die detail goed verstaan, maar nie soveel dat jy daarin verstrengel raak nie. Die grootste voordeel van hierdie tipe insig is die vermoë om mense in my netwerk met mekaar te verbind. Dit kan tot nog meer suksesvolle ooreenkomste in die toekoms lei.
’n Onwrikbare vertroue op God laat jou nie terugdeins voor die aanslae van die lewe nie. Inteendeel, dit gee die diep innerlike vertroue wat jou laat besef: “In sy hande is ek veilig. Ek kan die lewe aandurf, want my God is groter as die lewe.”
Vir baie mense voel die lewe gewis nie billik nie en is die versugting dikwels: “Ek wens ek het genoeg selfvertroue gehad om my nie te steur aan almal se kyke nie. Ek wens ek kon positief wees en genoeg innerlike krag hê om by al my tekortkomings verby te kyk. Nie net wat my lyf betref nie, maar sommer so in die algemeen.”
Moenie té lank tob oor jou herkoms en al die hoekoms nie. Dit kan jou naderhand terneergedruk en gespanne maak. Wat jou van totale wanhoop kan red, is die feit dat iemand rééds ’n verwagting van jou het. Agter die skerms is daar uitgesien na jou koms, gehoop, gebid. Dis egter nie ’n waarborg dat die lewe jou nie onbillik sal behandel nie. Jou gesin kan deur trauma beweeg wat jou broos en geïsoleerd kan laat, weerloos teen die vurige skindertonge en pyle … daarom moet jy verder terug kyk en vashou aan die positiewe verwagting van ’n liefdevolle Vader wat jou toekoms koester en sorgvuldig saam met jou wil deurleef.
Al Siebert skryf in sy boek The Survivor Personality dat mense wat die lewe die beste oorleef, nie anders is as ander mense nie. Nee, hulle oorleef, hanteer die lewe en floreer beter omdat hulle die ingebore vermoëns waaroor alle mense beskik, beter benut. Gesels met dié Een wat werklik jou lotgevalle in sy hand hou en positiewe verwagtings van jou koester. God het die werklik konstruktiewe beheer oor jou lewe. Moet jou dus nie laat lei en ly deur jou onewewigtige emosies of die ongebalanseerde verwagtings van ander mense nie!
Om te weet wie jy is, is een van die eerste treë tot selfvertroue en kalmte van gees. As jy weet wie jy is, het jy geleer om jouself fisiek, emosioneel en geestelik te aanvaar. Dan kan jy lag en sommer net jouself wees in enige situasie. Dan hoef jy nie te skuil agter ’n donkerbril sodat ander nie die ontstelde en beangste uitdrukking in jou oë moet sien nie.
Daar is nie fout met prestasie en produktiwiteit as sodanig nie. Daar is wel fout wanneer jy jou gevoel van eiewaarde en identiteit net daarvan afhanklik maak. Gebeur dit dat jy ’n dag beleef waarin jy nie so goed vaar nie, dink jy dadelik jy beteken niks en dat niemand jou liefhet nie. Omdat jou identiteit gekoppel raak aan jou doenfunksies, ervaar jy ’n verlies aan eiewaarde as jy nie méér kan doen nie. Sodra dit gebeur, is jy jou selfvertroue, innerlike krag en kalmte kwyt.
Om werklik te weet wie jy is, sal jy ’n posisieskuif moet maak. Jy sal moet skuif van die idee dat jy altyd moet dóén om goed te voel oor jouself na ’n posisie om eers net te “wees”. Om enige situasie gebalanseerd te hanteer, moet jy dus eers leer wéés. Dit is ’n proses wat lewenslank kan aanhou, maar dit gee jou ’n voorsmaak van hoe dit voel om in vrede en harmonie met jouself te leef.